โพลชี้ผู้ดีไม่ขออยู่ต่อ 40%บอกลากลุ่มอียู
ชาวอังกฤษเกือบครึ่งยันไม่อยากอยู่ต่อกับสหภาพยุโรป แต่อีกไม่น้อยอยากอยู่ต่อ
26 ม.ค. 2556

ชาวอังกฤษเกือบครึ่งยันไม่อยากอยู่ต่อกับสหภาพยุโรป แต่อีกไม่น้อยอยากอยู่ต่อ
หนังสือพิมพ์ เดอะ ไทม์ สื่อชื่อดังในอังกฤษ เปิดเผยผลสำรวจเมื่อวันที่ 25 ม.ค. ปรากฏว่า ถ้าหากอังกฤษจัดการทำประชามติในวันนี้ว่าจะออกจากการเป็นสมาชิกสหภาพยุโรปหรือไม่นั้น ชาวอังกฤษส่วนใหญ่จะเลือกออกในทันที
การจัดทำการสำรวจดังกล่าวถือเป็นครั้งแรกนับตั้งแต่นายกรัฐมนตรีเดวิด คาเมรอน แห่งอังกฤษ ประกาศลั่นว่าหากเจ้าตัวได้รับการเลือกตั้งอีกสมัยในปี 2015 จะจัดให้มีการทำประชามติดังกล่าวในปี 2017 อย่างแน่นอน 
ผลการสำรวจในครั้งนี้ระบุว่า 40% ของผู้รับการสำรวจเลือกที่จะไม่อยู่กับสหภาพยุโรป ส่วนอีก 37% ยังคงต้องการอยู่ต่อไป ส่วนอีก 23% บอกว่ายังไม่ตัดสินใจ 
ทั้งนี้ นายกรัฐมนตรีอังกฤษได้กล่าวว่า ต้องการที่จะเปิดการเจรจากับสหภาพยุโรปเสียก่อนที่จะเปิดให้มีการทำประชามติใดๆ เพื่อให้สาธารณชนอังกฤษตัดสินใจอีกครั้งว่าจะเลือกข้อตกลงใหม่ในความสัมพันธ์กับยุโรปภายใต้สนธิสัญญาฉบับใหม่ของยุโรปที่จะให้สิทธิกับยุโรปในการเข้าถึงข้อมูลทางการคลังของสมาชิกได้ ซึ่งรัฐบาลอังกฤษมองว่าเป็นการละเมิดอธิปไตยทางการคลังของประเทศสมาชิก